২০০৬ বড়োদরা দাঙ্গা

**২০০৬ বড়োদরা দাঙ্গা**, যা **২০০৬ দরগাহ দাঙ্গা** নামেও পরিচিত, সেই বছরের ১ মে ভারতের গুজরাত রাজ্যের বড়োদরা শহরে সংঘটিত হয়েছিল। মধ্যযুগীয় একজন সুফি সাধক সৈয়দ চিশতী রশিদউদ্দিনের *[[দরগাহ]]* (মাজার) অপসারণের পৌরসভা কর্তৃপক্ষের সিদ্ধান্তের ফলে এই দাঙ্গার সূত্রপাত হয়। মাজারটি প্রায় দুই থেকে তিনশ বছরের পুরনো ছিল। এই ঘটনায় ছয় থেকে আট জন নিহত এবং ৪২ জন আহত হন, যাদের মধ্যে ১৬ জন পুলিশের গুলিতে আহত হয়েছিলেন।

## পটভূমি

এই *দরগাহ* সম্পর্কে প্রথম তথ্য পাওয়া যায় ১৯১২ সালের একটি পৌর জরিপে, যখন বড়োদরা ছিল তৃতীয় সায়াজিরাও গায়েকওয়াড় শাসিত বরোদা দেশীয় রাজ্য। শহরের নগরপ্রধান সুনীল সোলাঙ্কি বলেছিলেন যে, রাস্তা প্রশস্তকরণ কর্মসূচির অংশ হিসেবে পৌর কর্তৃপক্ষ অবৈধ স্থাপনা অপসারণ করছে এবং তারা ইতোমধ্যে ২০টি মন্দির ও তিনটি দরগাহ অপসারণ করেছে।

২ এপ্রিল গুজরাত উচ্চ আদালত স্বতঃপ্রণোদিত হয়ে (সুয়ো মটু) এই ঘটনাগুলো খতিয়ে দেখেন এবং সিদ্ধান্ত দেন যে "পাবলিক রাস্তায় কোনো দখলদারিত্ব সহ্য করা হবে না" এবং প্রয়োজনে যারা এই উচ্ছেদ অভিযানের বিরোধিতা করবে, সেইসব "সমাজবিরোধীদের" উচ্ছেদের আগেই গ্রেপ্তার করতে হবে। তবে পরিস্থিতি অস্থিতিশীল থাকায় ভারতের সর্বোচ্চ আদালত ৪ এপ্রিল এই রায়টি বাতিল করেন এবং অবৈধ ধর্মীয় স্থাপনা উচ্ছেদের ওপর সাময়িক স্থগিতাদেশ জারি করেন।

পুলিশ কমিশনার দীপক স্বরূপ এই বিষয়ে সতর্কতার সাথে কাজ করার অনুরোধ করেছিলেন। কিন্তু সোলাঙ্কি এই কর্মসূচি চালিয়ে যাওয়ার বিষয়ে অড় ছিলেন কারণ মাজারটি উন্নয়নের পথে বাধা হয়ে দাঁড়িয়েছিল। এক প্রতিবেদনে উল্লেখ করা হয়েছে যে তিনি বলেছিলেন, "যদি পুলিশ এবং কর্পোরেশন এটি না করে, তবে আমাদের বজরং দলের ছেলেরা এটি করবে।"

## দাঙ্গা

দাঙ্গার প্রথম দিনে আনুমানিক ১৮ জন আহত হন এবং ৩৮ জনকে গ্রেপ্তার করা হয়। পুলিশ জানিয়েছে যে তারা প্রথমে জনতাকে নিয়ন্ত্রণ করতে টিয়ার গ্যাস এবং লাঠিচার্জ করেছিল, কিন্তু শেষ পর্যন্ত গুলি চালানো ছাড়া তাদের সামনে আর কোনো বিকল্প ছিল না। ২ মে বিভিন্ন এলাকায় মুসলিম ও হিন্দুদের মধ্যে সহিংসতার ঘটনা ঘটে। ৩ মে গুজরাত সরকার অতিরিক্ত নিরাপত্তা বাহিনীর জন্য কেন্দ্রীয় সরকারের কাছে অনুরোধ জানায়। ১,৫০০ জনের এক উগ্র জনতা একজন মুসলিম ব্যক্তিকে তার গাড়ির ভেতরে পুড়িয়ে হত্যা করে এবং অগ্নিসংযোগের আরও কিছু ঘটনার খবর পাওয়া যায়। সতর্কতা হিসেবে আজবদি মিলস এলাকা থেকে মানুষকে সরিয়ে নেওয়া হয়েছিল।

সাময়িকী *ফ্রন্টলাইন* এই ঘটনা সম্পর্কে লিখেছে যে, ২০০২ সালের দাঙ্গার মতো এটি বড় কোনো ঘটনা ছিল না বরং এটি ছিল একটি খণ্ডযুদ্ধ। দুটি সম্প্রদায়ের মধ্যে স্বতঃস্ফূর্ত সংঘর্ষ ঘটেছিল। ২০০২ সালের মতো এখানেও উভয় পক্ষেই নিরপরাধ মানুষের হতাহতের ঘটনা ঘটেছে, তবে তা ছিল অনেক কম মাত্রায়। তাদের মতে, ২০০২ সালের সহিংসতা ছিল অনেক বেশি বিস্তৃত এবং পরিকল্পিতভাবে মুসলিমদের লক্ষ্যবস্তু করা একটি ঘটনা। ইন্ডিপেন্ডেন্ট পিপলস ট্রাইব্যুনাল নামক একটি বেসরকারি সংস্থা (এনজিও) জানিয়েছে যে, পুলিশ এই ঘটনার সময় মুসলিমদের লক্ষ্যবস্তু করেছিল।

গুজরাতের তৎকালীন স্বরাষ্ট্রমন্ত্রী অমিত শাহ জানান যে, এই ঘটনার ফলে গুজরাতের পাঁচটি জেলায় আধাসামরিক বাহিনী মোতায়েন করা হয়েছে এবং নিরাপত্তা জোরদার করা হয়েছে।

## আরও দেখুন

* ১৯৬৯ গুজরাত দাঙ্গা
* ১৯৮৫ গুজরাত দাঙ্গা

## তথ্যসূত্র

বিষয়শ্রেণী:২০০৬-এ গণহত্যাকাণ্ড
বিষয়শ্রেণী:২০০০-এর দশকে গুজরাত
বিষয়শ্রেণী:২১শ শতাব্দীতে ভারতে গণহত্যা
বিষয়শ্রেণী:ভারতে মুসলিম বিরোধী সহিংসতা
বিষয়শ্রেণী:ভারতের ধর্মীয় ভবন ও স্থাপনায় হামলা
বিষয়শ্রেণী:২০০৬-এর দাঙ্গা
বিষয়শ্রেণী:বড়োদরা জেলা
বিষয়শ্রেণী:ভারতে ধর্মীয় দাঙ্গা
বিষয়শ্রেণী:গুজরাতে দাঙ্গা ও নাগরিক বিশৃঙ্খলা
বিষয়শ্রেণী:২০০৬-এ ভারত
বিষয়শ্রেণী:২০০৬-এ এশিয়ায় অপরাধ
বিষয়শ্রেণী:২০০৬-এ ভবন ও স্থাপনায় হামলা
বিষয়শ্রেণী:২০০০-এর দশকে রাজনৈতিক দাঙ্গা
বিষয়শ্রেণী:ভারতে যানবাহনে অগ্নিসংযোগ
বিষয়শ্রেণী:২০০৬-এ অগ্নিসংযোগ
বিষয়শ্রেণী:২০০৬-এ এশিয়ায় অগ্নিকাণ্ড
বিষয়শ্রেণী:ইসলামি ভবন ও স্থাপনায় হামলা
বিষয়শ্রেণী:ভারতে রাজনৈতিক দাঙ্গা
বিষয়শ্রেণী:২০০৬-এ ভারতে খুন
বিষয়শ্রেণী:ভারতে পুলিশের নৃশংসতা